དེ་བཞིན་སྐྱབས་སྟོན་གྱིས་མཛད་པའི་འགྲེལ་ཉི་ཟེར་སྒྲོན་མ་ལས།མཚན་གཙུག་ཁྲི་བཙན་པོ་ཞེས་ཀྱང་བྱ།མང་པོས་བཀུར་བའི་རྒྱལ་པོ་ཞེས་ཀྱང་བྱ།འཛམ་གླིང་མིའི་རྒྱལ་པོ་ལ་དེ་ལས་སྔ་བས་མེད།ཚེ་ལོ་འབུམ་པ་དང་བརྒྱད་ཁྲིའི་མཚམས་སུ་བྱོན།ཞེས་དང་།ཡང་དེ་ཉིད་ལས།མང་པོས་བཀུར་བའི་རྒྱལ་པོ་ནི།ཚེ་ལོ་འབུམ་པ་མར་གཉའ་ཆག་པའི་སྐབས་སུ་བྱུང་།ཞེས་གསུངས་པ་སོགས་ལ་བརྟག་ན།གཉའ་ཁྲིའི་ཡབ་ཁྲི་བར་བདུན་ཚིགས་སམ་གཙུག་ཁྲི་བཙན་པོ་ནི་ཚེ་ལོ་བརྒྱད་ཁྲིའི་འགོ་སྟོད་ཙམ་ལ་བྱོན་པར་བཤད་ཆོག་པ་ཡིན་ལ།ཡབ་བླ་བདལ་དྲུག་ནི་དེའི་ཡབ་ཡིན་སྟབས་དེའི་སྔོན་ཙམ་ལ་བྱོན་དགོས་མོད།དེར་བརྟེན་གཉའ་ཁྲི་བཙན་པོ་ནི་ད་ནས་ཡར་རྩིས་པའི་མི་ལོ་སུམ་སྟོང་ཡར་སྔོན་ཙམ་བྱོན་པ་ཡིན་པས།ཡབ་བླ་བདལ་དྲུག་དང་དེ་གཉིས་བར་དུས་ཡུན་ཆེས་རིང་སྟབས་ལོ་གྲངས་ནི་བགྲང་དུ་མེད་པའི་གྲངས་མེད་ལས་འདས་ཟིན་སྟབས་ང་ཚོས་ཚོད་དཔག་བྱ་ག་ལ་ནུས།